Smalininkai
Smalininkai – miestas Jurbarko rajono savivaldybėje, tarp Jurbarko (12 km) ir Viešvilės (12 km), dešiniajame Nemuno krante. Seniūnijos ir Smalininkų miesto seniūnaitijos centras. Mieste stovi Smalininkų Šv. Juozapo bažnyčia (nuo 1936 m.), Smalininkų evangelikų liuteronų bažnyčia, veikia Smalininkų technologijų ir verslo mokykla (Smalininkų kaime), Smalininkų Lidijos Meškaitytės pagrindinė mokykla, biblioteka, kultūros namai (Mažosios Lietuvos Jurbarko krašto kultūros centro Smalininkų skyrius), paštas (LT-74009), ambulatorija, Onos Norvaišienės kaimo turizmo sodyba, Smalininkų senjorų namai, Justino Stonio technikos muziejus. Išlikusi seniausia Lietuvoje vandens matavimo stotis, įrengta 1811 m. (pirmoji vandens matuoklė neišliko; dabar išlikę akmeniniai „laiptai“, sumūryti 1886 m., naudoti vandens lygiui matuoti. Šalia matuoklės yra stebėjimo bokštelis (pastatytas maždaug 1924–1926 m.).